Pandemik COVID-19 di Brunei

Pandemik COVID-19 telah disahkan tersebar di Brunei apabila kes pertama disahkan di Tutong pada 9 Mac 2020 melibatkan seorang lelaki tempatan yang telah pulang dari Kuala Lumpur, Malaysia. 

Sehingga kini, Brunei merupakan negara yang mencatatkan jumlah positif dan kematian terendah di Asia Tenggara. Setakat 28 Ogos 2021, terdapat sebanyak 2,462 kes yang telah disahkan dengan 7 kematian.

Pada mulanya kes-kes di Brunei kebanyakannya merupakan kes jangkitan tempatan sehingga awal Mei 2020. Setelah itu, hanya kes import sahaja yang dikesan melibatkan warganya yang pulang dari luar negara. Brunei juga pernah menjadi antara negara yang berjaya mengawal jangkitan COVID-19 selepas 413 hari sifar kes tempatan pada 24 Jun 2021.

Pada 7 Ogos 2021, selepas 457 hari sifar kes tempatan, Brunei kembali mencatatkan kes jangkitan tempatan. Beberapa kluster tempatan juga mulai muncul hasil daripada pengesanan kontak rapat yang dijalankan.

Statistik 

Carta kes COVID-19 di Brunei

Garis masa

Mac 2020 
Pada 9 Mac 2020, Kementerian Kesihatan Brunei mengesahkan bahawa ujian koronavirus awal telah kembali dengan keputusan positif untuk lelaki berusia 53 tahun yang telah pulang dari Kuala Lumpur, Malaysia pada 3 Mac 2020. Pesakit mula mengalami gejala pada 7 Mac 2020, dan akhirnya dipindahkan ke Pusat Pengasingan Kebangsaan di Tutong untuk rawatan. Pihak kementerian sedang mengikuti tiga rakan beliau yang telah melancong bersama beliau, dan dengan ahli keluarga pesakit.

Pada 16 Mac, pihak kerajaan Brunei menegah semua rakyat Brunei daripada keluar dari negara melainkan sebab-sebab tertentu dengan kebenaran Jabatan Perdana Menteri. Pada 20 Mac, Brunei mencatatkan pemulihan pertama, meskipun pesakit tersebut dinasihatkan untuk mengasingkan diri selama tujuh hari.

Pada 24 Mac, pihak kerajaan menutup semua sempadan, dan semua orang asing tidak dibenarkan memasuki Brunei sama ada secara terus atau transit. 

Pada 28 Mac, pihak Brunei telah mengesahkan kematian pertama, yakni kes ke-25.

Mei 2020 
Pada 27 Mei, pihak Brunei telah mengesahkan kematian kedua, yakni kes yang ke-94.

Ogos 2020 
Pada 7 Ogos, Brunei telah mencatat satu kes import setelah 91 hari tidak mencatatkan kes. Kes merupakan seorang lelaki tempatan yang tiba dari Yaman.

Januari 2021 
Pada 3 Januari 2021, Brunei sekali lagi mencatatkan kes harian tertinggi iaitu sebanyak 15 kes. Kes-kes itu merupakan kes import iaitu mendapat jangkitan dari luar negara. Hari itu juga merupakan hari yang ke-242 tanpa kes jangkitan tempatan di Brunei.

April 2021 
Pada 3 April 2021, Brunei telah mula melaksanakan program vaksinasi COVID-19 selepas membuka pusat suntikan vaksin COVID-19 di seluruh negara. Seramai 754 orang telah menerima suntikan vaksin dos pertama pada hari itu termasuk Menteri Kesihatan, Awang Mohammad Hisham di Hospital Raja Isteri Pengiran Anak Saleha. Sultan Brunei, Sultan Haji Hassanal Bolkiah juga telah menerima suntikan vaksin dos pertama di Istana Nurul Iman pada 1 April.

Jun 2021 
Pada 24 Jun 2021, Brunei telah merekodkan 413 hari tanpa kes jangkitan tempatan COVID-19 menjadikannya antara negara yang berjaya mengawal jangkitan COVID-19.

Ogos 2021 
Pada 7 Ogos 2021, Brunei kembali mencatatkan kes jangkitan tempatan setelah 457 hari tanpa kes jangkitan tempatan. Sebanyak tujuh kes tempatan direkodkan melibatkan lima kes yang tidak mempunyai sejarah perjalanan ke luar negara dan dipercayai telah terdedah kepada satu kes import dari luar negara. Dua kes lain juga tidak mempunyai sejarah perjalanan ke luar negara namun telah mula menunjukkan simptom pada 2 dan 3 Ogos.

Pada 8 Ogos 2021, Brunei terus mencatatkan peningkatan kes apabila 17 kes dikesan iaitu 15 kes tempatan dan dua kes import. Dua kluster baharu juga tercetus melibatkan kontak rapat kepada kes-345 dan 346.

Pada 9 Ogos 2021, Brunei mencatatkan peningkatan mendadak kes apabila 42 kes baru dikesan melibatkan 38 kes tempatan dan 4 kes import. Dua lagi kluster baharu tercetus melibatkan kontak rapat kepada kes 363 dan 364.Jumlah kes terus meningkat kepada 406 orang.

Pada 19 Ogos 2021, Brunei telah merekodkan jumlah kes melebihi 1,000 dengan lebih 700 kes sedang dirawat.

Kesan

Keagamaan 
Pada 16 Mac, Kementerian Hal Ehwal Ugama mengumumkan penutupan semua masjid di negara itu selama seminggu dari hari keesokannya hingga 23 Mac termasuk pembatalan solat Jumaat, meskipun azan, zikir dan doa-doa masih dikumandang. Masjid-masjid tertentu di Brunei dibersihkan untuk mengekang penularan wabak.

Pendidikan 
Pada 10 Mac, pihak Kementerian Pendidikan mengawalkan cuti sekolah penggal pertama tahunannya dari 16 Mac ke 11 Mac.

Sukan 
Akibat pandemik ini, beberapa persatuan sukan di Brunei seperti Persatuan Bola Sepak Kebangsaan Negara Brunei Darussalam telah menundakan semua perlawanan yang sedang berlangsung.

Nota

Rujukan 

Brunei
2020 di Brunei
Brunei